|  |  |
| --- | --- |
|  |  |
| Sotsiaalministeerium | Teie: 19.09.2025 nr 1.2-3/2364-1Meie: 01.10.2025 nr 1.2-1/25/7327-2 |

Arvamuse avaldamine

Terviseamet teeb kõrgharidusseaduse muutmise seaduse eelnõu osas järgmise tähelepaneku.

Eelnõu § 2 kohaselt muudetakse ravimiseaduse § 11 lõiget 1 ja sõnastatakse see järgmiselt:

„(1) Proviisor on käesoleva seaduse tähenduses farmaatsiaalase haridusega eraldiseisvalt bakalaureuseõppe ja magistriõppe läbinud isik. Proviisoriõppe maht kokku on 300 ainepunkti.“.

Terviseameti hinnangul on nimetatud muudatus põhjendamatu ja segadust tekitav, sest muudatuse järgselt ei vasta integreeritud 5-aastase proviisorõppe läbinud isikud enam proviisori definitsioonile.

Ravimiseaduse (RavS) § 29 lg 3 esimese lause kohaselt võivad apteegis ja apteegi struktuuriüksuses apteegiteenust osutada ainult Terviseametis registreeritud proviisor ja farmatseut. Proviisorid ja farmatseudid registreeritakse tervishoiuteenuste korraldamise seaduse § 264 lõike 2 alusel loodud tervishoiukorralduse infosüsteemis. Valdav enamus registreeritud proviisoritest, kellel on käesoleval hetkel õigus Eesti Vabariigis apteegiteenust osutada, ei ole läbinud eraldisesisvalt bakalaureuseõpet ja magistriõpet. Seega ei oleks nad muudatuse järgselt enam proviisorid RavS tähenduses.

Eeltoodust lähtuvalt teeb Terviseamet ettepaneku ravimiseaduse muudatusest loobuda või sõnastada säte ümber selliselt, et kõik käesoleval hetkel registreeritud proviisorid jätkuvalt definitsioonile vastaksid.

Lugupidamisega

(allkirjastatud digitaalselt)

Agne Ojassaar

õigusosakonna juhataja